墨池
作者：宋京
朝代：宋

paragraphs: 君不見子雲草玄西郭門，一逕秋草間朝昏。
何須筆塚高百尺，池墨黯黯今猶存。
童烏侯巴竟零落，玄學無人終寂寞。
漢家執戟知幾年，垂老身沒天祿閣。
俗兒紛紛重劉向，思苦言艱動嘲謗。
漢已中天雄亦亡，不較空文從覆醤。
如今卻作給孤園，吐鳳亭前池水寒。
安得斯人尚可作，會有奇字令君看。